Bánréve

Bánréve község Borsod-Abaúj-Zemplén vármegyében, a Putnoki járásban.

Fekvése 
A település a szlovák határ mentén terül el, a Sajó völgyében, bár a közigazgatási területét a folyó csak egy kis szakaszon, a községhatár legdélebbi részén érinti. Ózdtól mintegy 15 kilométerre északkeletre, Miskolctól pedig körülbelül 40 kilométerre északnyugatra található. Főutcája az egész településen délnyugat–északkeleti irányban végighúzódó 25-ös főút, amely a község belterületének északi részén torkollik bele a 26-os főútba. Utóbbi ettől a találkozási ponttól alig fél kilométerre éri el az országhatárt és lép át Szlovákiába; ott 2007 decemberéig határátkelőhely működött Szlovákia felé.

Bánréve vasúton is elérhető, a Miskolc–Bánréve–Ózd-vasútvonalon, vasútállomását közúton a 25-ös útból, annak 81+500-as kilométerszelvényénél nyugat felé kiágazó 26 301-es számú mellékút (települési nevén Szabadság utca) biztosítja. Ugyanezen a vasútvonalon található még, a Sajó hídjának déli hídfőjénél a Bánrévei Vízmű megállóhely is, amelynek elnevezése azonban megtévesztő, mert már a szomszédos Serényfalva közigazgatási területén helyezkedik el.

A Bánrévét környező települések: Sajópüspöki 2 kilométerre, Serényfalva 3 kilométerre, Hét 4 kilométerre és a szlovákiai Sajólénártfalva 6 kilométerre. A legközelebbi városok Putnok 5 kilométerre és Ózd 15 kilométerre, Szlovákia irányából pedig Tornalja, ugyancsak mintegy 15 kilométerre.

Nevének eredete 
Neve a bán méltóságnév és a rév átkelőhely főnév birtokos személyragú alakjának az összetétele.

Története 
A 10. században érkeztek ide a Hanvák, s 1281-ig ők birtokolták a területet. Neve előfordult Banreue, Banrewe, Banrew alakokban is.

Írásos formában Bánrévét 1381-ben említik először. A korábban ezen a területen állt település a tatárjárás idején elpusztult, lakói a környező erdőségekben bújtak el, majd újra felépítették falujukat, melyet 1566-ban ismét felégettek, ezúttal a törökök.

Az 1760-as évekig a terület lakatlan maradt, ekkor azonban birtokosai, a Szentmiklóssyak szláv és környékbeli magyar jobbágyokkal betelepítették. A magyar lakosság református, a szlávok katolikus vallásúak voltak. 1831-ben kolerajárvány, majd sáskajárás, 1845-ben éhínség, 1846-ban pedig tífusz pusztított a községben.

Bánréve és Borsodnádasd között épült meg Magyarország két első gőzüzemű, keskenynyomtávú vasútvonalának egyike, az 1873 márciusában (Bánréve és Ózd között 1872 novemberében) átadott, 1000 milliméteres nyomtávú Bánréve–Ózd–Nádasd-iparvasút.

A 19. század végén és a 20. század elején a település népessége kétszeresére növekedett, iskola, templomok épültek. A második világháború alatt a községben súlyos károk keletkeztek, az áldozatok emlékét emlékmű őrzi.

Közélete

Polgármesterei 
 1990–1994: Trecskó Imre (Vöröskereszt-szervezet)
 1994–1998: Trecskó Imre (független)
 1998–2002: Hajdu Gábor József (független)
 2002–2006: Hajdu Gábor József (független)
 2006–2010: Hajdu Gábor József (független)
 2010–2014: Hajdu Gábor József (független)
 2014–2019: Hajdu Gábor József (független)
 2019-től: Hajdu Gábor József (független)

Nevezetességek 
 Római katolikus temploma Magyarok Nagyasszonya tiszteletére felszentelve, 1928-ban épült.
 Református temploma 1926-ban épült.
 Vay-Serényi-kastély vagy más néven Serényi-kastély. 
 Hősi Emlékmű

Élővilága

A településen több gólyafészek is található.

Népesség 
A település népességének változása:

2001-ben a településen a lakosságnak 99%-át magyar, az 1%-át cigány származású emberek alkották.

A 2011-es népszámlálás során a lakosok 84,2%-a magyarnak, 5,2% cigánynak, 0,4% németnek mondta magát (15,8% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 41,4%, református 18%, görögkatolikus 2,9%, evangélikus 0,6%, felekezeten kívüli 10,5% (24,2% nem válaszolt).

Testvértelepülés 
  Rimaszécs, Szlovákia

Irodalom 
 Nagy Károly: Ózd város és környéke. Ózd, 1999. 
 Ózd és térsége. Budapest, 2003.

Jegyzetek

További információk 
  Bánréve az Önkormányzat.net weboldalon

Borsod-Abaúj-Zemplén megye települései
Határátkelőhelyek
Gömör és Kis-Hont vármegye települései